જુલાઈના પ્રથમ સપ્તાહમાં ‘સાધના’ને પ્રસિદ્ધ થતું અટકાવવા સરકારી ધાડાં પ્રેસ ઉપર ઊતરી પડ્યાં. આવનાર અધિકારીઓ પાસે કોઈ હુકમો કે વાજબી કારણો નહોતાં. દંડાના જોરે તેમણે ‘સાધના’ને અટકાવવાનો નિષ્ફળ પ્રયત્ન કર્યો. શ્રી કાંતિભાઈ મોદી. જેઓ ‘સા. પ્ર. મુદ્રણાલય’ની વ્યવસ્થાનાના માર્ગદર્શક તરીકે વર્ષોથી સેવાઓ આપે છે. તેમણે સરકારને સામો પડકાર ફેંક્યો : જ્યાં સુધી ‘સાધના’ના એકેએક માણસને મિસામાં નહીં પૂરો ત્યાં સુધી તમારી દંડાશાહી અમને કોઈ પણ ભોગે અમારા સંઘર્ષપથ પરથી વિચલિત નહીં કરી શકે. બસ, પછી તો પૂછવું જ શું ? શ્રી કાંતિભાઈ મોદી, ‘સા. પ્ર. મુ.’ના મેનેજર શ્રી પન્નાલાલ શાહ, મશીનમેન શ્રી રમણભાઈ, એકાઉન્ટ શ્રી ગોવિંદરાવ ગજેન્દ્ર ગડકર અને બોઈલર શ્રી પૂંજાજી સહિત પ્રેસના સૌને ડી.આઈ.આર. હેઠળ પકડવામાં આવ્યા. ડી.આઈ.આર.માંથી જામીન પર છૂટેલા સર્વશ્રી કાંતિભાઈ, પન્નાલાલ, બળદેવભાઈ પટેલ તથા ગોવિંદરાવને મિસામાં પકડવામાં આવ્યા. ‘સાધના’ અંતે બંધ પડ્યું, પણ તેનો કાનૂની જંગ તો ચાલુ જ રહ્યો. હાઈકોર્ટમાં ‘રિટ’ થઈ. શ્રી હરિભાઈ શાહ, શ્રી નરેન્દ્રભાઈ ઓઝા, એડ્વોકેટ શ્રી શેઠના, શ્રી મહેન્દ્ર આનંદ, શ્રી હરિશચન્દ્ર પટેલ વગેરે સૌએ ધરપકડ કરાયેલ દરૂ સાહેબની ગેરહાજરી સાલવા ન દીધી. ઑક્ટોબરમાં ‘સાધના’ પાછું શ થયું, પણ હવે નવા જ કાર્યકરો ‘સાધના’નો કારોબાર સંભાળતા રહ્યા. તંત્રીવિભાગ શ્રી વસંતરાવ ચિપળોણકરે, વ્યવસ્થા વિભાગ શ્રી બિપીનભાઈ શાહ, શ્રી હરિભાઈ રાવલ અને શ્રી હરીશભાઈ નાયકે સંભાળ્યા. ‘સાધના’ના છેવટ સુધીના સંઘર્ષમાં ‘શક્તિ’ બનીને કામે લાગેલ અને ‘સાધના’ના જન્મકાળથી જ ‘સાધના’ સાથે જોડાયેલ શ્રી રમણભાઈ શાહની ભૂમિકા નોંધપાત્ર હતી. તેમના બંને ભાઈ મિસામાં હતા. તેમના માથે પણ મિસાની તલવાર તો લટકતી જ હતી. છતાંય તેઓ ‘સાધના’ને સંઘર્ષમય પર આગળ ધપાવતા જ રહ્યા.